ธปท.คาดโอมิครอนทำเศรษฐกิจม.ค.แผ่ว
ธปท. คาดเศรษฐกิจ ม.ค. 65 แผ่ว หลังโอมิครอนระบาด ห่วงปัญหากลายพันธุ์ทำเศรษฐกิจสะดุดเพิ่ม
31 ม.ค. 2565

นางสาวชญาวดี ชัยอนันต์ ผู้อำนวยการอาวุโส ฝ่ายบริหารการสื่อสารองค์กร ธนาคารแห่งประเทศไทย (ธปท.) กล่าวว่า ทิศทางของเศรษฐกิจไทยในเดือน ม.ค. 2565 ประเมินว่ากิจกรรมทางเศรษฐกิจอาจจะชะลอตัวลงบ้าง จากผลกระทบของการระบาดของโควิด-19 สายพันธุ์โอมิครอน ขณะเดียวกันยังต้องติดตามสถานการณ์เงินเฟ้อในประเทศ ปัญหาในภาคการผลิต รวมถึงการแพร่ระบาดของโควิด-19 สายพันธุ์ทั่วไปและการกลายพันธุ์ด้วยสำหรับภาพรวมเศรษฐกิจไทยในไตรมาสที่ 4/2564 มีแนวโน้มการฟื้นตัวดีขึ้นจากไตรมาสก่อนหน้า ส่วนหนึ่งเป็นผลมาจากการผ่อนคลายมาตรการควบคุมการแพร่ระบาดของโควิด-19 ของรัฐบาล อานิสงส์จากมาตรการกระตุ้นเศรษฐกิจของภาครัฐ ตัวเลขนักท่องเที่ยวต่างชาติที่ปรับตัวเพิ่มขึ้นหลังมีการเปิดรับนักท่องเที่ยวจากต่างประเทศ ขณะที่การส่งออกสินค้าเพิ่มขึ้นจากทั้งอุปสงค์ในประเทศคู่ค้าที่ฟื้นตัว และปัญหาซับพลาย ดิสรัปชั่นที่ทยอยคลี่คลายลง ซึ่งมีส่วนทำให้การผลิตภาคอุตสาหกรรมปรับดีขึ้นขณะที่เครื่องชี้การลงทุนภาคเอกชนเพิ่มขึ้นตามภาวะอุปสงค์และความเชื่อมั่นภาคธุรกิจที่ฟื้นตัว ส่วนการใช้จ่ายภาครัฐขยายตัวเมื่อเทียบกับระยะเดียวกันปีก่อน จากทั้งรายจ่ายประจำและรายจ่ายลงทุน ด้านเสถียรภาพเศรษฐกิจ อัตราเงินเฟ้อทั่วไปเพิ่มขึ้นตามราคาพลังงานและราคาอาหารสดเป็นสำคัญ ด้านตลาดแรงงานปรับดีขึ้นตามกิจกรรมทางเศรษฐกิจ แต่โดยรวมยังคงเปราะบาง ส่วนดุลบัญชีเดินสะพัดขาดดุลน้อยกว่าไตรมาสก่อนฃ“หากพิจารณาจากดัชนีเศรษฐกิจต่าง ๆ พบว่า เศรษฐกิจในไตรมาส 4/2564 นั้นน่าจะฟื้นตัวและโตได้ดีกว่าไตรมาส 3/2564 และดีกว่าที่คาดการณ์อยู่บ้าง โดยเฉพาะภาคการส่งออกและท่องเที่ยว แต่หากถามว่าในไตรมาส 4 ขยายตัวเท่าไหร่ และทั้งปี 2564 จะเป็นอย่างไรนั้นคงต้องรอดูตัวเลขอย่างเป็นทางการจากสำนักงานสภาพัฒนาการเศรษฐกิจและสังคมแห่งชาติ (สศช.) หรือสภาพัฒน์” นางสาวชญาวดี กล่าว